Мая любоў да горада доўгі час спалучалася з крыўдаю за тое, што не ўсе падзяляюць мае пачуцці. А яшчэ і маюць нахабства сцвярджаць, што ў параўнанні з Масквой, Ленінградам, Кіевам ды сталіцамі прыбалтыйскіх рэспублік Мінск выглядае неяк несамавіта. Маўляў, у гэтай кампаніі ён успрымаецца як сваяк з далёкай вёскі, што прыехаў у горад на вучобу і першы раз у жыцці апрануў касцюм з гальштукам. А па сталіцы, дарэчы, мяркуюць пра ўсю краіну… І такі імідж Мінска савецкай пары пераносіўся на ўсю Беларусь.